Tom Behnke (KF), 2010-01-28:
Indledningsvis skal jeg komme med en lille servicemeddelelse, for der er sket en lille fejl.
Socialdemokratiets ordfører skulle have hilst fra Det Radikale Venstre og sagt, at de er positive over for forslaget, men er kritiske vedrørende stormøder ligesom Socialdemokratiet.
Så hvis der på et eller andet tidspunkt skulle være nogen, der sidder og læser de her forhandlinger og undrer sig over det, har vi hermed fået De Radikale med.
Og så kan det være, at jeg oven i købet får dobbelt taletid, når jeg taler på to partiers vegne.
For Konservatives vedkommende er det sådan, at vi afviser beslutningsforslaget her.
Jeg vil ligesom justitsministeren fremhæve den allerede eksisterende mulighed, der er, for efter en konkret vurdering at øge tilsynsfrekvensen og antallet af hjemmebesøg samt den eksisterende mentorordning.
Der er jo etableret en forsøgsordning med tilbud om en mentor til egnede personer over 25 år.
Så der bliver åbnet for den side af det.
Med hensyn til ideen om stormøder vil jeg gerne henvise til en kommende landsdækkende ordning med ungesamråd, som jo ligger i regeringens ungdomspakke, og som også bliver et led i en nylig ikrafttrådt konfliktrådsordning, som også kommer til at køre i straffesager, og det igangværende projekt, der hedder »God løsladelse«, og som bl.a. har til formål at fremme samarbejdet mellem Kriminalforsorgen i Frihed og kommunerne.
Derudover synes jeg også, at jeg vil tilføje, at Kriminalforsorgen i Frihed laver et rigtig godt stykke arbejde, og jeg tror ikke, vi kan undvære det, i hvert fald ikke endnu.
Men der er noget, jeg undrer mig over: Hvis man har siddet i fængsel efter at have fået en straf på 3, 4, 5 år, er det lidt underligt, at man, den dag man bliver løsladt og går ud ad porten og står på gaden uden arbejde og uden bolig, ikke har gjort sig nogen som helst tanker om, hvad der skal ske.
Det kan jeg ikke forstå.
Altså, der må da ligge et ansvar hos den indsatte i forhold til at forberede sig på, at der på et eller andet tidspunkt i ens liv vil opstå den situation, at man skal have et sted at bo, og at man skal have et arbejde.
Nogle kan selvfølgelig have behov for hjælp og støtte til det, helt fair, men man bør da bruge tiden under afsoningen til at sikre sig, at man får de kompetencer, der skal til, for at finde en bolig og fastholde en bolig, de kompetencer, der skal til, for at finde et arbejde og fastholde et arbejde, altså, f.eks. at stå op om morgenen, når vækkeuret ringer.
Det er jo nogle ordninger, vi bruger i forbindelse med afvænning af narkomaner.
Her er det jo et standardkrav, at inden man slipper dem i behandlingsforløbet, skal de have egen bolig, de skal have en beskæftigelse, og de skal være i stand til at kunne stå på egne ben.
Det er en forudsætning.
Og det synes jeg da også det bør være, når man har siddet i fængsel i en rum tid; altså, nogle sidder selvfølgelig så kort tid, at det ikke kan lade sig gøre, og det er så heller ikke alle dem, der mister deres bolig, mens de sidder inde.
Men når man har siddet i fængsel i årevis, må man da have brugt den tid på et eller andet konstruktivt fremadrettet i forhold til sit eget liv, og det kan jeg ikke forstå at man ikke gør meget mere ud af.
Det burde man gøre.
Hvis det så endelig er, at vi har at gøre med en indsat, som ikke har villet det eller kunnet det, eller som det ikke er lykkedes for, ja, så er det jo også sådan, at det er kommunens ansvar.
Det er jo kommunens ansvar at hjælpe borgere i kommunen til at finde et sted at bo, og også i forhold til beskæftigelse er det et kommunalt ansvar at sørge for, at de ting kommer på plads.
Så det er ikke, fordi vi kan undvære Kriminalforsorgen i Frihed, for med hensyn til de tanker, jeg står og gør mig her, uanset hvor positive de kan lyde, tror jeg, at det i praksis bliver meget svært at nå så langt.
Så derfor har vi stadig væk brug for Kriminalforsorgen i Frihed og det udmærkede arbejde, som de laver, men jeg vil bare her nævne mine visioner for et fremtidigt system, og dem vil jeg også nævne fremover.
Men forslaget som sådan afviser vi.